Пхъэщхьэмыщхьэр къыщрахьэлIэж
Нэхъ пасэу хъу «Гала» мыIэрысэ лIэужьыгъуэр мы махуэхэм Бахъсэн районым къыщыпачыж. А пхъэщхьэмыщхьэ сортыр фокIадэм икухэмрэ икIэмрэ кърахьэлIэжми, и фIагъыр къыщищтэр щэкIуэгъуэ мазэрщ.
Районым и жылагъуэ псоми щыщхэр мы лэжьыгъэм хэтщ. ЗэщIакъуэж мыIэрысэр пластик контейнерхэм ирагъэзагъэри, илъэскIэ щахъумэну щIыIалъэм ирагъашэ.
Бахъсэн муниципальнэ щIыналъэм и щIыпIэ администрацэм ерыскъыпхъэхэмрэ щIы зэхущытыкIэхэмкIэ и къудамэм и унафэщI Къаскъул Хьэмидбий зэрыжиIамкIэ, псынщIэу зызыужь я жыг хадэхэм мы гъэм къахэхъуащ, иджыпсту абыхэм гектар 2134-рэ яубыд, гектар 1368-м къапокIэ.
«Бахъсэн и жыг хадэхэр» ООО-м псынщIэу хэхъуэ жыгхэм хуэдэу гектар 220-рэ зэрехьэ. Ар мы зэманым районым и агрофирмэ нэхъ ин дыдэщ. Хозяйствэм мыIэрысей лIэужьыгъуэ зыбжанэм щолэжь. Апхуэдэщ «Голден-делишес», «Гала» жыхуаIэхэр. «Гала» лIэужьыгъуэм фIэкIа къэмынэу, адрейхэр щIымахуэ сортщ.
Агрофирмэм и унафэщI Къаздэхъу Угъурлы къызэригъэлъэгъуамкIэ, гъэр хъарзынэу зэрекIуэкIам и фIыгъэкIэ, пхъэщхьэмыщхьэ бэв къайхъулIащ.
Бахъсэн муниципальнэ щIыналъэм и щIыпIэ
администрацэм и пресс-IуэхущIапIэ.
